Cila do të jetë trashëgimia e Hamid Karzait në Afganistan?
Pas mbi 12 vjetësh në detyrë, Presidenti afgan Hamid Karzai do të lërë detyrën pas votimeve të kësaj jave
Presidenti afgan Hamid Karzai, që e ka udhëhequr vendin e tij për më shumë se 12 vjet, do të lërë detyrën pas votimeve të kësaj jave për zgjedhjen e një presidenti të ri. Me kushetutë, 56 vjeçari Karzai nuk lejohet më të konkurrojë përsëri dhe largimi i tij nga detyra pas zgjedhjeve të së shtunës, konsiderohet gjerësisht si një testament i tragjëgimisë së tij të qendrueshme. Zgjedhjet e 5 prillit do të jenë një moment kyç në historinë e vendit. Do të shënojnë, tranzicionin e parë demokratik të pushtetit që pas rënies së Talebanëve. Kandidati afgan për president, Hedayat Arsala që ka qenë një nga ministrat kryesorë nën Presidentin Karzai, e vlerësoi atë për përpjekjet në drejtim të zgjedhjeve të lira dhe të drejta dhe për largimin paqësor nga detyra. Zgjedhjet e kësaj jave janë bërë të mundura nga një kushtetutë, për hartimin e së cilës ka kontribuar zoti Karzai dhe që nuk e lejon atë të kandidojë për një mandat të tretë pesëvjeçar. Graeme Smith, një analist me Grupin Ndërkombëtar të Krizave thotë se këto zgjedhje mund të garantojnë vendin e zotit Karzai në histori. Zoti Karzai, është kritikuar shpesh për mungesën e suksesit në luftën kundër korrupsionit dhe shtypjes së kryengritjes Talebane, por ai shihet gjithashtu si një udhëheqës që mund të sjellë unitetin e shumë grupeve etnike dhe fraksioneve të vendit. Zalmay Khalilzad, ish-ambasador amerikan në Afganistan, thotë se megjithëse ka pasur të meta gjatë viteve të presidencës së tij, përparimi i administratës së zotit Karzai është i konsiderueshëm. Në disa zona të Afganistanit, shkollat po rihapen, ka më shumë mundësi për gratë dhe institucionet qeveritare po funksionojnë. Por në drejtime të tjera, korrupsioni mbetet shumë i përhapur. Mungesa e efektivitetit të qeverisë dhe varfëria e madhe konsolidojnë mbështetjen për Talebanët. Në vitin e tij të fundit në detyrë, zoti Karzai e ka distancuar gjithnjë e më shumë veten nga Shtetet e Bashkuara që ndihmuan në sjelljen e tij në pushtet, duke refuzuar të nënshkruajë një marrëveshje dypalëshe, të cilën ai ndihmoi ta negocionte, për rolin e forcave amerikane pas vitit 2014. Zoti Karzai ka thënë se do t’ia lërë këtë vendim, presidentit të ardhshëm.